’n Kind se toekomstige sukses word dikwels binne die eerste ses jaar bepaal. En dit hang feitlik uitsluitlik van die betrokke ouers af. As ouers hul kind laat floreer, kry daardie kind die beste moontlike kans in ’n komplekse wêreld.
• Kinders word gebore met ’n nuuskierigheid om te leer en ’n behoefte daaraan om hul omgewing te verstaan.
• ’n Baba se brein werk soos ’n rekenaar: hoe groter die inset, hoe groter die uitset. Vanaf die eerste dag ná geboorte sal ’n baba wat nie honger of vaak is nie dit geniet om na verskillende voorwerpe te kyk.
• Jy gaan soms oorweldig voel deur die verantwoordelikheid wat by die versorging van ’n baba betrokke is. Aanvaar dit sonder om jouself té streng te beoordeel.
• Jy gaan nie altyd verstaan waarom jy voel soos jy voel nie. ’n Ouer let tog ook ’n baba se ongedefinieerde gevoelens op: Jou baba kommunikeer deur te huil – en jy moet raai wat die oorsaak is. Jy sal dikwels verkeerd raai. Praat hardop met jou baba. “Is jy honger? Is jy moeg?” Verwoord wat jy vermoed jou kind se gevoelens is, en hou deur die loop van die kind se grootwordjare daarmee vol. Buiten die feit dat jou baba deur jou stem gekalmeer word, help dit hom of haar om ’n gevoelswoordeskat op te bou. As hulle weet wat hulle voel, verhoog dit hul emosionele intelligensie. Dit sal hulle later help om hul emosies beter te beheer.
• Navorsing het uitgewys dat ’n kind se intelligensie beter ontwikkel wanneer daar ’n liefdevolle en bemoedigende ouer in die omgewing is.
• ’n Ouer se rol as onderwyser is informeel van aard. Lei deur jou voorbeeld, skep ’n stimulerende omgewing, luister na jou kinders, laat hulle toe om self onder jou toesig te leer, en stel hulle aan die wonderwêreld voor waarin hulle lewe.
• ’n Baba se brein vul nog nie die hele skedel nie en kan maklik beseer word. Moet nooit die baba skud as jy moedeloos, kwaad of gefrustreerd voel nie.
• Sorg dat jou baba se omgewing veilig is; hy of sy kan val in die enkele oomblik wat dit jou neem om om te draai en iets op te tel.
LiG-lesers kan help om Suid-Afrika ’n beter plek te maak deur die LiG-fonds vir vroeëkinderontwikkeling te ondersteun. Doen dit deur op LiG in te teken – ‘n gedeelte van LiG se intekengeld word geskenk aan projekte wat fokus op vroeë-kinderontwikkeling.